b'\n_START_ARTICLE_\nPlanin\xc4\x97 ekonomika\n_START_PARAGRAPH_\nPlanin\xc4\x97 ekonomika, arba socialistin\xc4\x97 ekonomika\xc2\xa0\xe2\x80\x93 \xc5\xabkio forma, kurioje visos \xc4\xafmon\xc4\x97s priklauso valstybei (yra nacionalin\xc4\x97 nuosavyb\xc4\x97), o j\xc5\xb3 pelnas padalinamas tarp vis\xc5\xb3 gyventoj\xc5\xb3 s\xc4\x85lyginai tolygiai. Specialiai tam \xc4\xafkurtas valstybinis organas reguliuoja vis\xc5\xb3 preki\xc5\xb3 kainas, atlyginimus ir kit\xc5\xb3 resurs\xc5\xb3 paskirstym\xc4\x85. Galiausiai formuojasi visuomen\xc4\x97, s\xc4\x85lyginai nepasidalinusi \xc4\xaf turtingus ir varg\xc5\xa1us._NEWLINE_Socialistin\xc4\x97 ekonomika i\xc5\xa1 dalies ar visi\xc5\xa1kai draud\xc5\xbeia priva\xc4\x8di\xc4\x85 nuosavyb\xc4\x99 ir yra prie\xc5\xa1inga rinkos ekonomikai. Ji labai patraukli neturtingiems asmenims, kurie ne tik galvoja, kad nieko nepraras, bet tikisi esant bendrai nuosavybei gauti vienod\xc4\x85 ar bet didesn\xc4\x99 sukurto produkto dal\xc4\xaf, didesn\xc4\x99 alg\xc4\x85. Bet nusmukus pragyvenimo lygiui neturtingi \xc5\xbemon\xc4\x97s daugiausiai ir nuken\xc4\x8dia.\n_START_SECTION_\nPlaninis \xc5\xabkis pasaulyje\n_START_PARAGRAPH_\nPlaninis \xc5\xabkis suprantamas yra toks, kai \xc5\xabkio priemon\xc4\x97s priklauso valstybei ir ji jomis disponuoja. N\xc4\x97ra ai\xc5\xa1kiai nustatyta, kiek procent\xc5\xb3 \xc5\xabkio turi priklausyti valstybei, kad b\xc5\xabtu galima sakyti, jog \xc5\xabkis jau planinis. Dabar Kinijoje \xe2\x80\x9estatant\xe2\x80\x9c komunizm\xc4\x85 prakti\xc5\xa1kai \xc4\xafdiegta rinkos ekonomika. Kapitalistin\xc4\x97se valstyb\xc4\x97se atskiri \xc5\xabkio sektoriai gali b\xc5\xabti ar yra tik valstybiniai (Japonijoje atomin\xc4\x97s elektrin\xc4\x97s, Izraelyje bankai, prakti\xc5\xa1kai visose valstyb\xc4\x97se keliai, pa\xc5\xa1tas, oro uostai, medicina ir t. t. da\xc5\xbeniausiai priklauso valstybiniam sektoriui).\n_START_SECTION_\nSocialistin\xc4\x97s ekonomikos istorija\n_START_PARAGRAPH_\nTipi\xc5\xa1kas socialistin\xc4\x97s ekonomikos pavyzdys yra TSRS ekonomika nuo 1917\xc2\xa0m. iki 1991\xc2\xa0m. Ekonomik\xc4\x85 reguliavo TSRS Valstybinio planavimo ministerija, \xc4\xafkurta 1921\xc2\xa0m. vasar\xc4\xaf (rus. \xd0\x93\xd0\x9e\xd0\xad\xd0\x9b\xd0\xa0\xd0\x9e) komisijos pagrindu. Planavimo ministerija prad\xc5\xbeioje planavo vieneriems metams \xc4\xaf priek\xc4\xaf, o nuo 1925\xc2\xa0m.\xc2\xa0\xe2\x80\x93 penkme\xc4\x8diui._NEWLINE_Visose valstyb\xc4\x97se prad\xc4\x97jus kurti socialistin\xc4\x99 ekonomik\xc4\x85 i\xc5\xa1 karto susidurta su dideliais sunkumais\xc2\xa0\xe2\x80\x93 prasid\xc4\x97davo badas, tod\xc4\x97l tokiose valstyb\xc4\x97se, kaip Kinija, Vietnamas \xc5\xbeymiai pasirei\xc5\xa1kus badui, jos gana greitai buvo atsisakyta._NEWLINE_Planin\xc4\x97 ekonomika negali i\xc5\xa1silaikyti demokratin\xc4\x97se valstyb\xc4\x97se ir jos buvo atsisakyta vos tik \xc4\xafvedus demokratij\xc4\x85\xc2\xa0\xe2\x80\x93 taip \xc4\xafvyko visose Ryt\xc5\xb3 Europos valstyb\xc4\x97s.\n_START_SECTION_\nKritika\n_START_PARAGRAPH_\nPirmu i\xc5\xa1 rimt\xc5\xb3 socialistin\xc4\x97s ekonomikos kritiku buvo Liudvikas fon Mizecas. Jis 1922\xc2\xa0m. i\xc5\xa1leido knyg\xc4\x85 \xe2\x80\x9eSocializmas\xe2\x80\x9c, kurioje kritikavo socializm\xc4\x85 daugeliu aspekt\xc5\xb3\xc2\xa0\xe2\x80\x93 kuri\xc5\xb3 svarbiausias buvo ekonomi\xc5\xa1kai korekti\xc5\xa1kos apskaitos ne\xc4\xafmanomumas.'